Al Fòrum Europa Tribuna Catalunya, el 129è president ha explicat el tipus de sortida que s'imagina per desencallar la situació en què es troba Catalunya
El president Mas ha pronunciat avui una conferència al Fòrum Europa Tribuna Catalunya, on ha exposat el tipus de sortida que s'imagina per desencallar la situació en què es troba Catalunya.
Ho ha fet just el dia després que hagi sortit publicat el seu llibre, Cap fred, cor calent.
El procés en primera persona (Columna, 2020), i on també exposa, amb detall, aquesta proposta.
En primer lloc, assegura que cal prioritzar la unitat interna per sobre del partidisme, i aposta per una alternança en la presidència de la Generalitat entre les dues grans formacions sobiranistes "en el període de dues legislatures consecutives".
És a dir, proposa fixar un període de vuit anys "per assegurar la continuïtat de l'aliança sobiranista, però alternant la màxima responsabilitat del govern".
Segons Mas, aquesta fórmula – o també la ja experimentada operació de Junts pel Sí- "disminueix les pulsions partidistes i augmenta les opcions dels treball en comú".
Mas també considera que "els que han de tirar endavant el projecte sobiranista no són els mateixos que han de governar el dia a dia del país" i, per tant, planteja una "especialització de funcions".
En aquest sentit, proposa que el Consell per la República, els partits sobiranistes i les entitats sobiranistes siguin els responsables de pilotar el procés d'autodeterminació; mentre que aposta perquè el Govern de la Generalitat i el Parlament de Catalunya siguin els responsables "de tirar el país endavant i millorar-lo", el que Mas en denomina "el bon govern".
Segons l'expresident, aquesta fórmula permetria que les institucions estiguessin protegides de "constants atacs legals que escapcen o mutilen les seves capacitats d'actuació" i també permetria que partits, entitats o altres actors polítics estiguessin "amb les mans molt més lliures per encapçalar la continuïtat del projecte sobiranista".
Pel que fa a l'estratègia del sobiranisme a Madrid, més enllà de les línies vermelles de cadascú, Mas proposa identificar "línies verdes" que permetin avançar cap a l'acord i apunta que "caldria focalitzar l'estratègia precisament en allò que no existeix: la proposta de l'Estat per trobar una sortida al repte català".
En aquest sentit, Mas anima a focalitzar l'energia en que aquesta proposta estatal existeixi per tal de posar-la al costat de la proposta de la independència.
Planteja, doncs, un referèndum acordat, amb dues preguntes i amb dues maneres diferents d'implementar les respostes.
Així, visualitza un referèndum en el qual es puguin votar dues propostes alhora: d'una banda, la independència per part del sobiranisme català; i de l'altra, la proposta de millora de l'autogovern per part de l'Estat.
Pel que fa al resultat, Mas planteja una implementació immediata si guanya l'opció de l'Estat espanyol, ja que no requeriria una modificació del marc legal; i en cas de guanyar l'opció de la independència, se li hauria de concedir al resultat valor polític però no jurídic, amb el compromís de l'Estat de promoure els canvis necessaris a nivell legislatiu per tal de poder implementar el resultat de manera legal i acordada.
Una alternança en la presidència de la Generalitat entre les dues grans formacions sobiranistes; una especialització de funcions enfocada a separar els actors que han de tirar endavant el projecte sobiranista i els que han de governar el dia a dia del país; i focalitzar l'energia en fer que existeixi una proposta estatal que es pugui votar al costat de la proposta d'independència són els eixos principals de la proposta que el 129è president recull, també al llibre 'Cap fred, cor calent.